വരുന്നു, കൂടുതല് മിയാവാക്കി വനങ്ങള്... കോട്ടയം: വിനോദ സഞ്ചാരികളെ ആകര്ഷിക്കുകയെന്ന ലക്ഷ്യത്തോടെ സംസ്ഥാനത്ത് കൂടുതല് മിയാവാക്കി വനങ്ങള് സ്ഥാപിക്കാനൊരുങ്ങി സര്ക്കാര്. ഓരോ ജില്ലയിലും രണ്ട് വനങ്ങള് വീതമാണ് ടൂറിസം വകുപ്പിന്റെ ആഭിമുഖ്യത്തില് നട്ട് വളര്ത്തുക. തലസ്ഥാന ജില്ലയായ തിരുവനന്തപുരത്ത് മ്യൂസിയത്തിലുള്ള മിയാവാക്കി വനം അടുത്തിടെയാണ് രണ്ടാം ജന്മദിനം ആഘോഷിച്ചത്. ജില്ലയില് രണ്ടിടത്ത് ടൂറിസം വകുപ്പിന്റെ ആഭിമുഖ്യത്തില് കോട്ടയം ജില്ലയില് രണ്ടു മിയാവാക്കി വനങ്ങളാണ് നിര്മ്മിക്കുന്നത്. നാട്ടകം ഗസ്റ്റ് ഹൗസ്, നാട്ടകം പോളിടെക്നിക് കോളേജ് എന്നിവിടങ്ങളിലാണ് വനം നിര്മ്മിക്കാന് പദ്ധതി തയ്യാറാക്കിയിട്ടുള്ളത്. നാട്ടകം ഗസ്റ്റ് ഹൗസിലെ നിര്മ്മാണ പ്രവര്ത്തനങ്ങള് ആരംഭിച്ചു. നാട്ടകം ഗസ്റ്റ് ഹൗസിന് പുറമേ ചീപ്പുങ്കലുള്ള ഇറിഗേഷന് വകുപ്പിന്റെ സ്ഥലം പദ്ധതിക്കായി കണ്ടെത്തിയിരുന്നു. എന്നാല് വെള്ളക്കെട്ടും ചതുപ്പുമുള്ള സ്ഥലവുമായതിനാല് ഇത് വിദഗ്ദ്ധാഭിപ്രായത്തെ തുടര്ന്ന് ഉപേക്ഷിക്കുകയായിരുന്നു. തുടര്ന്നാണ് നാട്ടകം പോളിടെക്നിക്ക് കോളേജ് പരിസരത്തെ സ്ഥലം അനുയോജ്യമായി കണ്ടെത്തിയത്. ഇതിന്റെ നിര്മ്മാണം ഉടന്തന്നെ ആരംഭിക്കും. കൊല്ലം ജില്ലയിലെ മല്ലമേല് പാറ, മുട്ടറ മരുതിമല, എറണാകുളത്തെ മുനമ്ബം ബീച്ച്, ആലപ്പുഴ ബോട്ട് ജെട്ടിക്ക് സമീപത്തുള്ള തോട്ടപ്പള്ളി പാര്ക്ക്, കോഴിക്കോട് ജില്ലയിലെ കാപ്പാട്, സരോവരം പാര്ക്ക്, പാലക്കാട് ജില്ലയിലെ കാഞ്ഞിരപ്പുഴ ഡാം എന്നിവിടങ്ങളിലും പദ്ധതി നടപ്പാക്കുന്നുണ്ട്. 10 സെന്റ് സ്ഥലത്ത് 400 മരങ്ങള് എന്ന സങ്കല്പത്തിന്റെ അടിസ്ഥാനത്തിലാണ് മിയാവാക്കി വനങ്ങള് സ്ഥാപിക്കുന്നത്. ചെറു വനത്തിനുള്ളില് ആളുകള്ക്ക് ഇരിക്കാനും നടക്കാനുമുള്ള സൗകര്യവുമുണ്ടാകും. ഒരു വനം നിര്മ്മിക്കുന്നതിന് 63 ലക്ഷം രൂപയാണ് അനുവദിച്ചിരിക്കുന്നത്. കള്ച്ചറല് ഷോപ്പേ എന്ന ഏജന്സി മുഖേനയാണ് പദ്ധതി നടപ്പാക്കുന്നത്. ഹരിത കേരള മിഷന്റെ ആഭിമുഖ്യത്തില് ബ്ലോക്ക് തലത്തില് പച്ചത്തുരുത്ത് എന്ന പേരില് ചെടികളുടെയും മരങ്ങളുടെയും പ്രകൃതിയുടെയും സംരക്ഷണം നടത്തി വരികയാണ്. സംസ്ഥാനത്തെ പ്രമുഖ ടൂറിസം കേന്ദ്രങ്ങളിലെല്ലാം മിയാവാക്കി വനം നിര്മ്മാണം പൂര്ത്തിയായി വരികയാണ്. 150 200 വര്ഷം കൊണ്ട് രൂപപ്പെടുന്ന സ്വാഭാവിക വനങ്ങളെ അതേരീതിയില് പരമാവധി 30 വര്ഷം കൊണ്ട് സൃഷ്ടിച്ചെടുക്കാമെന്ന ആശയമാണ് മിയാവാക്കി വനം കൊണ്ട് ഉദ്ദേശിക്കുന്നത്. നഗരങ്ങള് വനവത്കരിക്കുന്നതിനായി പ്രാദേശിക ആവാസ വ്യവസ്ഥയില് വളരുന്ന വലുതും ചെറുതുമായ വൃക്ഷങ്ങള് നട്ടുപിടിപ്പിച്ചാണ് മിയാവാക്കി വനം ഒരുക്കുന്നത്. വന്മരങ്ങള്, ഇടത്തരം മരങ്ങള്, ചെറിയ ചെടികള്, കുറ്റിച്ചെടികള് എന്നിങ്ങനെ നാലു തട്ടുകളിലായി ഒരു ചതുരശ്ര മീറ്ററില് 3 4 ചെടികള് ക്രമത്തില് വച്ചുപിടിപ്പിക്കുന്നതാണ് രീതി. മദ്ധ്യത്തിലായിരിക്കും വന് മരങ്ങള് നട്ടുപിടിപ്പിക്കുക. ഒരുമീറ്റര് ആഴത്തില് കുഴിയെടുത്ത് അതിനുള്ളില് നടീല് മിശ്രിതം നിറച്ചാണ് തൈകള് നടുക. മിയാവാക്കിയെന്ന അതിവേഗവനം ബോക്സ് ചുരുങ്ങിയ സ്ഥലത്ത് കൃത്രിമമായി നിര്മ്മിച്ചെടുക്കുന്ന വനമാണ് മിയാവാക്കി. അന്തരിച്ച പ്രശസ്ത ജാപ്പനീസ് സസ്യശാസ്ത്രജ്ഞന് അകിര മിയാവാക്കി 1970ല് വികസിപ്പിച്ചെടുത്ത വനനിര്മ്മാണ മാതൃകയാണിത്. വളരെ വേഗം ചെടികള് വളര്ച്ച കൈവരിക്കുമെന്നതാണ് മിയാവാക്കി വനങ്ങളുടെ പ്രത്യേകത. സസ്യങ്ങള് നടുന്നതിലെ പ്രത്യേകതകളാണ് ഇതിന് കാരണം. നൂറു വര്ഷം കൊണ്ട് ഒരു സ്വാഭാവിക വനം നേടുന്ന വളര്ച്ച 30 വര്ഷം കൊണ്ട് ഒരു മിയാവാക്കി വനം കൈവരിക്കും. ആഗോള തലത്തില് മിയാവാക്കി വനങ്ങള് പ്രതിവര്ഷം ഒരു മീറ്റര് ഉയരത്തില് വളരുമ്ബോള് കേരളത്തില് മൂന്നര മീറ്ററില് കുറയാത്ത വളര്ച്ച ഉണ്ടാകുന്നുണ്ടെന്ന് ഗവേഷകര് പറയുന്നു. യൂറോപ്യന്, ഗള്ഫ് രാജ്യങ്ങളിലും മിയാവാക്കി വനങ്ങള് ഏറെയുണ്ട്.